text: Es Pujols, primera platja de Formentera sense fum | Noudiari.es
  NouDiari / El Consell de Formentera recorda en la Setmana sense Fum que la platja des Pujols s'ha convertit enguany en la primera de Formentera que s'ha adherit a la campanya Platges sense fum que promou la Direcció General de Salut Pública del Govern de les Illes Balears.
  Es Pujols se suma així a vuit platges de Mallorca i Menorca i a Cala d'Hort i Santa Eulària, d'Eivissa, la primera de l'illa veïna adherida a aquesta campanya.
  El tabaquisme és considerat per l'Organització Mundial de la Salut la principal causa de malaltia i de mort prevenible. Per això, des de fa anys, la darrera setmana de maig, anomenada Setmana sense Fum, s'organitzen a escala mundial nombroses activitats amb l'objectiu de sensibilitzar la població en general sobre els efectes negatius del tabaquisme actiu i també del tabaquisme passiu.
  Salut recorda, a més que enguany s'ha començat a finançar del tractament farmacològic per deixar de fumar. L'1 de gener va entrar en vigor i, des d'aleshores, els metges poden receptar dos dels tres fàrmacs que ajuden a deixar de fumar: la vareniclina i el bupropió.
  Així mateix, el Consell també s'ha adherit a la campanya anual de Salut Pública per difondre la seva pàgina web somriuresensefum.caib.es. Aquesta pàgina s'ha actualitzat recentment i ofereix un contingut informatiu i d'ajuda en matèria de tabaquisme, tant per a la ciutadania en general com per als professionals sanitaris.